als_Latn dik_Latn azb_Arab
14 mars 2015 - Kryetari i Partisë Demokratike dhe njëherësh kryebashkiaku i Tiranës Lulzim Basha, gjatë pjesëmarrjes së tij në aktivitetet e organizuara në kryeqytet me rastin e Ditës së Verës, ka deklaruar se kjo ditë, është një ditë reflektimi për qytetarët, dhe jo një ditë që qeveria të bëjë shfaqje.
Teksa uronte qytetarët për më shumë shpresë, Basha tha se qytetarët kanë nevojë për një ofertë të re për të dalë nga kriza ku gjenden aktualisht.
“Jam i bindur se flas në emër të shumicës së shqiptarëve kur them se është një ditë për të reflektuar, për një rrugë, ndryshe, për një ofertë të re, për punësim dhe zhvillim, dhe jo përmes lugës së zhveshur. Sot nuk është dita që qeveria të bëjë shfaqje, por ditë reflektimi. Detyra jonë është të shohim rrugët e daljes nga kjo krizë e gjithanshme. Dua të përsëris premtimin tim para shqiptarëve, jemi të vendosur për të nxjerrë vendin nga kriza, për një ofertë të re, dhe jo truke për një ditë, që të nisë nga spastrimi i politikës nga krimi. Riktihimi i shanseve të vërteta për mirëqenie, rikthimi i vëmendjes për kujdes për qytetarët dhe jo pushtetarët. Unë jam i vendosur se së bashku me qytetarët në këtë Ditë Vere, të sigurojmë një ofertë të re”, u shpreh Basha.
Më herët, kreu i opozitës ishte dhe në Elbasan për të uruar të gjithë shqiptarët për Ditën e Verës si dhe për t’u bërë pjesë e festimeve në këtë qytet.
Në fjalën e tij për mediat, Basha theksoi se shqiptarët kanë nevojë në këtë ditë për më shumë shpresë për të ecuar përpara në këtë situatë në të cilën ndodhet vendi.
“Nga Elbasani dua t’i drejtoj të gjithë shqiptarëve urimet e mia më të përzemërta për Ditën e Verës, ditën e luleve, ditën e rilindjes së shpresës. Shqiptarët kanë nevojë më shumë se kurrë për shpresë, kanë nevojë më shumë se kurrë për besim, kanë nevojë më shumë se kurrë për një të ardhme për veten e tyre dhe fëmijët e tyre, për një rrugëdalje nga situata e rëndë në të cililën gjendet vendi. Uroj me gjithë zemër që bashkë me lulet e verës shqiptarët të kenë edhe ofertën e re, shpresën për t’u ndalur nga rruga që çon drejt humnerës për t’u rikthyer në rrugën e zhvillimit, në rrugën e forcimit të ekonomisë, të një të ardhmeje të sigurtë, të një ekonomie të fortë që hap vende pune, që siguron zhvillim, punësim, mirqënie për të gjithë. Në emër të Partisë Demokratike jam plotësisht i angazhuar që bashkë me demokratët dhe jo vetëm, me gjithë shqiptarët pa dallime politike, t’ia japim këtë ofertë të re Shqipërisë, t’ia japim këtë mundësi shqiptarëve, fëmijëve të tyre, të cilët meritojnë dhe do të kenë një të ardhme më të mirë. Ashtu si lulet që çelin sot, ashtu çeltë shpresa për çdo shqiptar”, deklaroi Basha.
/S.L. agjencia e lajmeve "Dyrrah"/
als_Latn als_Latn als_Latn als_Latn als_Latn als_Latn als_Latn